4. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 1223 της 16 Δεκ. 1950/28 Ιαν.  1951  Περί απαλλαγής από φόρων και δασμών πραγμάτων αποστελλομένων εις Φιλανθρωπικάς Οργανώσεις προς διανομήν εις συμμοριοπλήκτους. Λαβόντες υπ’ όψιν α)το υπ’ αριθ. Α.29472/29.11.50 έγγραφον του Υπουργείου Οικονομικών περί απαλλαγής εκ των δασμών και πάντων των φόρων, τελών, δικαιωμάτων και εισφορών των εισπραττομένων κατά την εισαγωγήν εφοδίων αποστελλομένων δωρεάν εκ του εξωτερικού εις παραλαβήν ημεδαπών φιλανθρωπικών οργανώσεων και την Ιεράν Σύνοδον της Εκκλησίας της Ελλάδος προς διανομήν δωρεάν εις τους συμμοριοπλήκτους και ενδεείς και β)το άρθρ. 1 του Ν.Δ. 657/48 «περί ατελούς εισαγωγής ειδών βοηθείας και λήψεως δασμολογικών τινων μέτρων», αποφασίζει: Εγκρίνει την απαλλαγήν από των δασμών, του φόρου κύκλου εργασιών και πάντων των φόρων, τελών, δικαιωμάτων και εισφορών των εισπραττομένων κατά την εισαγωγήν εφοδίων και ειδών περιθάλψεως, ήτοι ενδυμάτων, υποδημάτων, τροφίμων, φαρμακευτικών και ιατρικών ειδών, εκπαιδευτικού υλικού, ειδών ατομικής χρήσεως, παιγνιδιών, οικιακής οικονομίας μηχανημάτων, συσκευών και σκευών και γεωργικών εργαλείων και άλλων εφοδίων, αποστελλομένων εις τας ημεδαπάς φιλανθρωπικάς οργανώσεις και την Ιεράν Σύνοδον της Εκκλησίας της Ελλάδος προς διανομήν εις τους συμμοριοπλήκτους και ενδεείς της Ελλάδος. 